ΓΡΑΠΤΗ ΕΡΩΤΗΣΗ E-1488/96 υποβολή: Αλέξανδρος Αλαβάνος (GUE/NGL) προς την Επιτροπή (12 Iουνίου 1996)

Θέμα: Η Αθήνα πρώτη σε ρύπους αέρος από 15 πόλεις της Ευρώπης

Σύμφωνα με πρόγραμμα που επιδοτήθηκε από την Ευρωπαϊκή Ένωση και βρίσκεται σε εξέλιξη στα πλαίσια του προγράμματος «Περιβάλλον 1991-1994» η Αθήνα έχει τα υψηλότερα επίπεδα διοξειδίου του αζώτου και όζοντος μεταξύ 15 μεγαλουπόλεων της Ευρώπης.

Συγκεκριμένα, ο μέσος όρος για το διοξείδιο του αζώτου ανέρχεται σε 206 μικρογραμμάρια το καλοκαίρι και 170 μικρογραμμάρια το χειμώνα (με 2η πόλη τη βαρκελώνη, με 127 μικρογραμμάρια το καλοκαίρι και 114 μικρογραμμάρια το χειμώνα), ενώ για το όζον οι τιμές φτάνουν τα 186 μικρογραμμάρια το καλοκαίρι και 82 το χειμώνα (με 2η πόλη το Ρότερνταμ, με 122 μικρογραμμάρια το καλοκαίρι και 52 το χειμώνα). Ερωτάται η Επιτροπή:

1. Εάν μπορεί να δώσει τα λεπτομερή συγκριτικά στοιχεία της έρευνας, και τα στοιχεία για την αποτελεσματικότητα των ήδη υπαρχόντων μέτρων για την καταπολέμηση του νέφους και

2. Εάν τα μέτρα αυτά κρίνονται αναποτελεσματικά, με ποιον άλλον τρόπο θα αντιμετωπιστεί το πολύπλοκο αυτό πρόβλημα;

Απάντηση της κας Bjerregaard εξ ονόματος της Επιτροπής (30 Ιουλίου 1996)

Τα αναλυτικά συγκριτικά στοιχεία στα οποία αναφέρεται το Αξιότιμο Μέλος και τα οποία τονίζουν τα ιδιαίτερα υψηλά επίπεδα ρύπανσης στην Αθήνα είναι στη φάση της ανάλυσης. Τα στοιχεία αυτά πρόκειται να δημοσιευθούν έως το τέλος του τρέχοντος έτους στην περιοδική έκδοση «Journal of epidemiology & community health».

Τα στοιχεία αυτά απλώς θα επιβεβαιώσουν ότι η Αθήνα, αποτελεί τη μεγάλη ευρωπαϊκή πόλη που αντιμετωπίζει τα σοβαρότερα προβλήματα ρύπανσης, πράγμα που οφείλεται τόσο σε γεωγραφικούς, όσο και σε οικονομικούς παράγοντες.

Όπως αποδείχθηκε από τη μελέτη για την ποιότητα του αέρα που έγινε στο πλαίσιο του προγράμματος αυτοκίνητο/πετρέλαιο με επίκεντρο τη μελέτη των στρατηγικών μείωσης των εκπομπών από την οδική κυκλοφορία, τα μέτρα που αποφασίσθηκαν σε κοινοτικό επίπεδο είχαν πιο περιορισμένη αποτελεσματικότητα στην Αθήνα, σε σύγκριση με τις άλλες πόλεις για τις οποίες έγιναν ανάλογες έρευνες στο πλαίσιο του προγράμματος.

Χαρακτηριστικά αναφέρεται ότι τα μέτρα που θεσπίστηκαν ήδη θα οδηγήσουν σε μείωση των εκπομπών οξειδίων του αζώτου από τις οδικές μεταφορές που θα ανέλθει σε 35%, κατά μέσο όρο, για τις ευρωπαϊκές πόλεις, κατά το χρονικό διάστημα από το 1990 έως το 2010. Όπως όμως καταδεικνύεται από τα μοντέλα των προβλέψεων, οι εκπομπές οξειδίων του αζώτου θα αυξηθούν στην Αθήνα κατά το ίδιο χρονικό διάστημα, κυρίως εξαιτίας της βραδύτητας κατά την αντικατάσταση των οχημάτων παλαιότερης τεχνολογίας, από οχήματα πιο πρόσφατης τεχνολογίας. Με τις προτάσεις που υιοθετήθηκαν συνεπεία του προγράμματος αυτοκίνητο/πετρέλαιο θα προκύψει για τις ευρωπαϊκές πόλεις, κατά μέσο όρο, πρόσθετη μείωση των εκπομπών οξειδίων του αζώτου κατά 39%. Η μείωση θα ανέλθει μόλις σε 19% στην περίπτωση της Αθήνας, τη στιγμή που θα χρειαζόταν οι εκπομπές να μειωθούν κατά 50%, για να επιτευχθούν οι κοινοτικοί στόχοι για την ποιότητα του αέρα.

Όπως είναι σαφές, για να επιτευχθούν οι στόχοι αυτοί, οι ελληνικές αρχές θα χρειασθεί να συμπληρώσουν τα κοινοτικά μέτρα, θεσπίζοντας ανάλογα τοπικά μέτρα, όπως η βελτίωση του δικτύου μεταφοράς του κοινού, η διάθεση στην αγορά καυσίμων ειδικής σύνθεσης ή η θέσπιση ευρύτερων μέτρων για την ανανέωση των οχημάτων που κυκλοφορούν. Όλα αυτά τα μέτρα θα μπορέσουν να υλοποιηθούν με την εφαρμογή οικονομικών αλλά και αποδοτικών και ταυτόχρονα εναρμονισμένων με τους κοινοτικούς κανόνες διαδικασιών.